CELEX: E2013P0022
Language: sk
Date: 2013-10-08 00:00:00
Title: Žiadosť o poradné stanovisko Súdu EZVO, ktorú predložil Hæstiréttur Íslands 8. októbra 2013 vo veci Íslandsbanki hf./Gunnar V. Engilbertsson (Vec E-22/13)

20.3.2014   
            
            
               SK
            
            
               Úradný vestník Európskej únie
            
            
               C 81/10
            
         Žiadosť o poradné stanovisko Súdu EZVO, ktorú predložil Hæstiréttur Íslands 8. októbra 2013 vo veci Íslandsbanki hf./Gunnar V. Engilbertsson
   (Vec E-22/13)
   2014/C 81/09
   Listom z 8. októbra 2013, ktorý bol doručený na podateľňu Súdu EZVO 9. októbra 2013, Hæstiréttur Íslands (najvyšší islandský súd) požiadal Súd EZVO vo veci Íslandsbanki hf./Gunnar V. Engilbertsson o poradné stanovisko k týmto otázkam:
   
               1.
            
            
               Je zlučiteľné s ustanoveniami smernice Rady 93/13/EHS z 5. apríla 1993 o nekalých podmienkach v spotrebiteľských zmluvách, ak právne predpisy štátu, ktorý je zmluvnou stranou Dohody o EHP, povoľujú, aby zmluvy medzi spotrebiteľmi a poskytovateľmi úverov na financovanie nákupov nehnuteľností obsahovali ustanovenia, ktoré uvádzajú, že splátky týchto úverov sú viazané na vopred stanovený index?
            
         
               2.
            
            
               Ak je odpoveď na prvú otázku taká, že naviazanie splátok úverov na financovanie nákupov nehnuteľností na určitý index je zlučiteľné s ustanoveniami smernice 93/13/EHS, znie druhá otázka takto: Obmedzuje táto smernica právomoci daného štátu EHP v tom, aby mohol prostredníctvom právnych či administratívnych predpisov vymedziť faktory, na základe ktorých dochádza k zmenám tohto vopred stanoveného indexu a metód, na základe ktorých sa tieto zmeny merajú?
            
         
               3.
            
            
               Ak je odpoveď na druhú otázku taká, že smernica 93/13/EHS neobmedzuje právomoci členského štátu, na ktoré sa vzťahuje táto otázka, znie tretia otázka takto: Považuje sa zmluvná podmienka za individuálne prerokovanú v zmysle článku 3 ods. 1 smernice, ak a) sa na dlhopise, ktorý spotrebiteľ podpisuje pri uzatváraní úveru, uvádza, že jeho záväzok je indexovaný a základný index, ktorý sa použije pri výpočte zmeny ceny, je uvedený v dlhopise, b) k dlhopisu je priložený harmonogram platieb s podrobným rozpisom odhadovaných platieb, ktoré sa majú uhradiť do stanovených dátumov splatnosti úveru, a na tomto harmonograme je uvedené, že tieto odhadované platby sa môžu zmeniť v súlade s ustanoveniami o indexácii dlhopisu a c) spotrebiteľ a poskytovateľ úveru podpíšu harmonogram platieb v rovnakom čase ako spotrebiteľ podpíše tento dlhopis?
            
         
               4.
            
            
               Dá sa metóda výpočtu zmeny cien v zmluvách o poskytnutí úverov na financovanie nákupov nehnuteľností považovať za jasne vysvetlenú spotrebiteľovi v zmysle odseku 2 písm. d) prílohy k smernici 93/13/EHS, ak platia okolnosti opísané v tretej otázke?
            
         
               5.
            
            
               Môže štát, ktorý je zmluvnou stranou Dohody o EHP, pri vykonávaní článku 6 ods. 1 smernice 93/13/EHS vo svojich vnútroštátnych právnych predpisoch stanoviť buď to, že neprijateľné zmluvné podmienky v zmysle článku 6 ods. 1 smernice sa môžu vyhlásiť za nezáväzné pre spotrebiteľa, alebo vo svojich vnútroštátnych právnych predpisoch stanoviť, že takéto podmienky nebudú pre spotrebiteľov záväzné nikdy?